text:
Abayobozi mu ntara y’amajyaruguru bagiye guhabwa amahugurwa ku micungire y’abakozi
Guverineri w’intara y’amajyaruguru aratangaza ko mu minsi ya vuba hagiye kuba amahugurwa y’abayobozi batandukanye bo muri iyo ntara mu rwego rwo guteza imbere imicungire y’abakozi mu More...
Nyamasheke: One stop center izihutisha imitangire ya serivisi mu biro by’imicungire y’ubutaka
Kuba serivisi zose zirebana n’imicungire y’ubutaka mu karere ka Nyamasheke zarahurijwe hamwe muri one stop center, ngo bizagira uruhare mu kwihutisha serivisi zihabwa abaturage bagana ibyo biro. One More...


c: text/html

text:
Mu buhamya bukubiye mu gitabo cyitwa “Icyaha kuri bo, ikimwaro kuri njye”, bwanditswe na Bamporiki Uwayo Edouard, uzwi mu gukina amakinamico ndetse n’amafilimi y’ikinyarwanda, kuri paji yacyo ya 12 kugera ku ya 16, agaragaza uko Abatutsi bishwe areba ubwo yari arwariye mu bitaro by’i Kibogora. Kuko yari umwana, yaje kubwirwa na nyina ko abarimo kwicwa ari Abatutsi gusa, ko bo kuba ari Abahutu batari bwicwe.
Bamporiki Uwayo Edouard yavutse tariki ya 24 Ukuboza 1983, avuka mu muryango w’abana batandatu ari we muhungu gusa, atangira kwiga ku wa 1 Nzeri 1990, ubwo hashize umwaka umwe se witwaga Mwitende yitabye Imana, akomeza kurerwa na nyiya witwa Mukarurangwa Josephine.
Bamporiki yanejejwe no kwisanga ku ishuri ari kumwe n’abahungu n’abakobwa, ageze mu mwaka wa gatatu mwarimu ababwira kuza kubaza ababyeyi babo ubwoko bwabo, abwirwa na nyina ko ari Umuhutu utavangiye, asanga abenshi mu ishuri ryabo ari Abahutu n’ubwo we atari asanzwe azi kuvangura amoko.
Jenoside yakorewe Abatutsi mu Rwanda mu 1994, Bamporiki Edouard yari arwariye mu bitaro bya Kibogora, avuga ko abantu batangiye kwicwa areba ntasobanukirwe kuko yari akiri muto.
Ubuhamya
Tariki ya 7 Mata 1994 nari ndwariye mu bitaro by’i Kibogora mu Burengerazuba, abaganga bagishakisha icyo ndwaye, ni bwo mu bitaro basakuje ngo umubyeyi arapfuye, ako kanya gahunda yo kwita ku barwayi iba irahindutse, bwakeye nta muganga ugarutse aho nari ndwariye.
Bukeye mama yanjyanye hanze ku gasusuruko tujya ku nzu yari iteganye n’aho nari ndwariye, nsanga hari abana bato batatu batemaguwe ariko batarashiramo umwuka, mbabonye ngira ubwoba ndataka mama arancyaha, mubajije icyo babaye yanga kunsubiza.
Uko iminsi yashiraga, ni ko ibintu byahindura isura. Hashize iminsi ibiri nicaye hanze, mbona ibitero by’abantu benshi byirukanka ku musozi uteganye na Kibogora (Nyagacaca) bavuza induru baririmba n’amajwi ateye ubwoba. Ako kanya mbona ikindi gitero kigeze ku bitaro baririmba birukankana n’imbwa batwaye imihoro, amacumu n’amahiri n’ibindi biteye ubwoba, nuko mbaza mama nti “Ese habaye iki ko abantu bahindutse kuriya? » Ntagire icyo ansubiza.
Uwo munsi mu ijoro ndyamye nko mu ma saa tatu hinjira umusore ufite umwana w’imyaka nk’ibiri. Aratangira ati “Nitwa Pascal nkaba nje gushaka ubuhungiro, iwacu bahasenye ndetse n’ab’iwacu bose bamaze kubica, mwihangane mumpishe ijoro rimwe ndabyuka nshaka uko mpungira ku Ijwi (Ikirwa kiri hagati y’u Rwanda na Repubulika Iharanira Demokarasi ya Congo).”
Abarwaza bamubwiye ko afata igitanda akaryama, Pascal arabyanga, asaba ko yaryama munsi y’igitanda, kuko abakozi bo muri ibi bitaro basanzwe bamuzi kuko ngo iyo bamubona bari kumumerera nabi.
Pascal yinjiye munsi y’igitanda nari ndyamyemo, mama amufasha umwana yari afite. Nyuma yo kwinjira munsi y’igitanda bazimije amatara umwana atangira kurira, Pascal ahita ava munsi yacyo afata umwana ahita aceceka, bararana munsi y’igitanda.
Mu gitondo nongeye kumva amajwi y’abantu benshi cyane, bakigera aho baca urugi rw’aho umuntu yinjirira baca n’urusohokerwamo, binjira bose bakubita ibyo bari bafite ku bitanda, bavuza induru ngo turashaka Pascal.
Mba ndabyutse nicara ku gitanda ngiye kumva numva ijwi ryuzuye ubwoba rivuye munsi y’igitanda riti “Baranyishe weeee!”. Umugabo umwe yinjira munsi y’igitanda akurura Pascal maze undi amuca umutwe.
Mpita mvuza induru kuko nari nzi ko twese batwica, mama amfunga umunwa ambuza kongera gutaka, umwana wari uryamye mu gituza cya Pascal ahita na we yicwa.
Nahise mbaza mama impamvu bari kwica abantu ambwira ko abari kwicwa ari Abatutsi, bicwa n’Abahutu, ambwira ko twe turi Abahutu tutari bupfe, ambuza kongera gusakuza kuko yatinyaga ko kuba abo bicanyi batari batuzi byari kubatera kutwica bakeka ko twahungiye mu bitaro. Ntozwa guceceka mbona bapfa.
Abicanyi baje kugaruka binjira mu cyumba cyari giteganye n’aho nari ndwariye, cyari kirimo umurwayi wamugaye wari ukimazemo igihe baracyimwitiriye, hitwaga kwa Yohani, abicanyi basohoramo umusaza ukuze, bamugejeje kuri ya mirambo ya Pascal n’umwana, na we barahamwicira.
Nagiye hanze gato mbona abantu ku bitaro bajya gushungera indi mirambo ntinya kwerekezayo, ariko abaje bavuye kuyishungera bagaruka bavuga ko babonyemo umurambo wa Bayingana Aforodisi wari mwarimu wanjye. Nahise ngira ikiniga natera intambwe ngo njye kumureba, nkumva amaguru ntava aho ari, mpita mbwira mama nti “Niba aba bicanyi bari kwica n’abarimu, abanyeshuri ni twe dutahiwe.” Mubwira kandi ko ntashobora kongera kurara ku bitaro.
Uko nari mbizi kuri iyo myaka yanjye, numvaga umwarimu adashobora gupfa. Mama ntiyemeye ko dutaha ariko na we yatinyaga kujya hanze y’ibitaro akanyumvisha ko dutashye twakwicirwa mu nzira, tuguma mu bitaro.
Naraye ntasinziriye, iryo joro hagwa imvura nyinshi ku buryo akantu kose kakomaga nkagira ngo ni abicanyi bagarutse.
Umunsi wakurikiyeho ni bwo abaturage b’i Kibogora babonye ubwato bunini (Icyombo) buza buturuka ku Gisenyi bugana mu Kirambo ku misozi ikikije Kibogora, induru ziravuga ngo Inyenzi-Inkotanyi zirambutse niduhunge.
Nk’umuntu wari warabwiwe ko inyenzi ari ibikoko bitagira impuhwe bibaga umuntu bikamurya, nahise mbwira mama nti “Niba ushaka kuribwa n’izo nyenzi, njye ndagiye nicwe n’abantu.”
Mu bitaro abantu bose bashya ubwoba, turasohoka turagenda nta murwayi cyangwa umuraza wahasigaye, twerekeza i Tyazo aho abantu benshi bari, harimo abahunze Inyenzi ibitero biturutse imihanda yose, na twe abari bavuye mu bitaro.
Njye na mama twahise tujya mu rugo, dusanga nta mwana n’umwe wacu wishwe, hashize umwanya twumva basakuza ngo abantu nibagaruke be guhunga bwa bwato ntibwarimo Inyenzi ahubwo bwarimo inzoga zivuye muri BRALIRWA.
Agace navukiyemo, icyitwaga Selile, hari hatuwe n’abantu benshi cyane ariko harimo umugabo umwe gusa witwaga Gakwaya Pascal wari Umututsi afite umugore n’abana batanu.
Mvuye mu bitaro nasanze baramusenyeye, abana be n’umugore baricwa, umuhungu we Niyonsaba Jean Paul twiganaga abantu bambwira ko yacitse abicanyi bakamwirukaho bifashishije n’imbwa ariko ntibamufata.
Abaturanyi b’iwacu cyane cyane abagabo bagiye mu bwicanyi, bajyaga kwica Abatutsi bo mu yandi ma Selile (Ku yindi misozi) kuko iwacu nta Batutsi bari bagihari dore ko habaga uwo muryango wa Gakwaya Pascal gusa.
Mu kwezi kwa Gatandatu mu 1994, hakurikiyeho guhunga kw’abantu berekezaga muri Zayire bavuga ko Abatutsi babambuye igihugu.
Ubuhamya bwa Bamporiki
igitabo “Icyaha kuri bo, ikimwaro kuri njye” P.12-16

robotstxt: allowed

filter: keep


text:
Urwenya-Intege nke z’abakozi b’Imana
Intege nke z’abakozi b’Imana
Mu itorero rimwe barimo basenga nuko babona hinjiye ikipe y’abantu bafite intwaro, barababwira bati :
"Tuje kubica mwese kandi turakurikiza inyuguti zitangira amazina yanyu ".
Umwe mu bakristu ati "Muhere kuri uriya ucuranga yitwa Alegisi". Umucuranzi ati "Ziba aho se! Urambeshyera njye nitwa Zalegisi".
Uyoboye korali ati "Pasiteri yitwa Emanweli", Pasiteri ati "Urumva icyo kigoryi ngo kirambeshyera di ! Njye nitwa Zemanweli".
Ahubwo nicyo cyitwa Joseph". Uwo nawe ati "Pasite, sinari nzi ko uri umubeshyi bigeze aho ! Njye nitwa Zoseph"...... Nuko abaje kubica baraseka baratembagara barigendera.
Shyiraho Igitekerezo!
Subscribe to: Post Comments (Atom)


text:
Umunyamabanga wa Leta muri Minagri ushinzwe ubuhinzi,Tony Nsanganira, yavuze ko bagiye gukorana amasezerano n’abahinzi bakoresha ibyo bishanga agamije kongera umusaruro,ku buryo abatabashije kubona ukwiye bashobora kubyamburwa bigahabwa abandi babishoboye.
Hari kuri uyu wa Kane mu nama mpuzabikorwa ku buhinzi mu Mujyi wa Kigali, aho hagarutswe cyane ku ikoreshwa ry’ibishanga, imbogamizi zihari n’ibiri gukorwa kugira ngo birusheho kubyazwa umusaruro.
Mu bitabiriye iyo nama harimo abayobozi mu turere tugize Umujyi wa Kigali, abahagarariye amakoperative ahakorera ubuhinzi, abashinzwe ubuhinzi muri utu turere n’abandi batandukanye bafite aho bahuriye na bwo.
Nsanganira yagize ati “Turashaka kugirana amasezerano n’abahinzi aho bazagaragaza ibyo bagiye gukora mu mishinga yabo,hanyuma abananiwe kuyubahiriza ngo umusaruro uzamuke bakaba bashobora kwamburwa ibishanga bahingagamo bigahabwa abandi. Abenshi usanga nta masezerano bafitanye na Leta n’abayafite ibikorwa ntibitanga umusaruro uko bikwiye.”
Icyakora hari zimwe mu mbogamizi zagaragajwe zituma umusaruro wifuzwa utaboneka zirimo nk’ ikibazo cy’amazi menshi yangiza imyaka cyangwa akaba make ntabe ahagije, ibishanga bimwe bidatunganyije, ababikoramo ibindi bikorwa nko kuhacukura umucanga no kudahuza imikoreshereze y’ubutaka.
Gahutu Ignace wari uhagarariye koperative CORIKA ihinga umuceri mu gishanga cya Kabuye, yagize ati “ Kubera ko dukoresha ingomero za gakondo bitewe n’ubushozi buke, amazi yabaye makeya ndetse ubu hari hegitari zigera ku 150 tutarahinga kubera ikibazo cy’amazi. Mu gufata amazi dushinga ibiti tugashyiraho imifuka nta rugomero rukomeye dufite kuko ruba ruhenze ntitwarwikorera.”
Ku kijyanye n’amazi, Tony Nsanganira, yasabye inzego bireba zose kugeza muri Minisiteri y’Ibikorwaremezo kwicara zikareba icyakorwa mu kurinda ibishanga ku buryo imvura izagwa mu gihembwe cy’ihinga A itagira ibyo yangiza.
Yagize ati “Uturere dukwiye gufata iya mbere mu gufata amazi,abantu bicare barebe icyakorwa by’igihe gito ariko hanarebwe iby’igihe kirekire turebe ko imvura izagwa itagira ibyo yangiza.”
Yasabye abantu kongera imbaraga mu guhuza imikoreshereze y’ubutaka kugira ngo bakorere hamwe kandi no kubagezaho inyongeramusaruro byorohe mu gihe hitegurwa igihembwe cy’ihinga A.
Yagaragaje ko kugeza ubu ibishanga bitunganyije muri Kigali biri ku buso bwa hegitari 600, ibigera kuri hegitari 400 bikaba bitaratunganywa.Bimwe muri ibi bishanga bihingwamo imboga, umuceri, ibigori n’ibindi.
Intego ni uko aba bahinzi babona umusaruro uhaza abaturage mu gihugu ndetse bagasagurira n’amasoko yo hanze.


text:
Rugamba yavutse mu mwaka w’ 1935 i Karama ahahoze ari muri komini ya Karama ku Gikongoro ubu ni mu Ntara y’ Amagepfo mu karere ka Nyamagabe. Rugamba yize amashuri abanza muri paruwasi ya Cyanika, ayisumbuye ayiga muri Seminari nto ya Kabgayi, akomereza muri Seminari Nkuru ya Nyakibanda. Yaje kujya muri Kaminuza ya Bujumbura aharangiriza icyiciro cya mbere cy’amashuri makuru.
Icya kabiri yakirangirije muri Kaminuza y’i Luve ho mu Bubiligi, ahavana impamyabushobozi ihanitse mu mateka. Rugamba yaje gukunda umukobwa witwa Mukangiro Saverina akaba yaramuhimbiye imitoma myinshi amurata imico n’ uburanga.
Uretse ko uyu mukobwa yaje kwicwa aroshywe mu mazi mu 1963, ibi bikaba byaramubabaje cyane, ariko yaje kwishumbusha undi witwaga Mukansanga Daforoza wari ubereye nyina wabo wa wundi wa mbere. Ni kuri izo ncuti ze ebyiri Rugamba yatangiriyeho guhimba ibisigo, twavugamo nk’ibyitwa Amibukiro, Cyuzuzo n’ ibindi byinshi.
Rugamba yari umuhanzi akaba n’ umusizi ukomeye dore ko azwi cyane muri bimwe mu bihangano bye harimo Amibukiro, Cyuzuzo, Umusogongero n’ izindi ndirimbo nyinshi zikubiye mu bitabo by’ indirimbo yagiye yandika.
Uyu mugabo kandi yashinze Itorero Amasimbi n’ Amakombe ryaririmbye indirimbo zisingiza Nyagasani ndetse zinigisha ku buzima busanzwe kugeza n’ubu rikaba rigihimba indirimbo zisingiza Nyagasani. Rugamba yaje gutabaruka azize Jenoside yakorewe Abatutsi mu 1994, akaba yari umuhanzi w’ indirimbo kurusha uko yari umusizi.
Ubu yibukwa nk’ umuntu wateje imbere ubuvanganzo nyarwanda ndetse akanafasha abakiri bato kumenya uko ururimi rwacu rwubakwa. Si ibyo gusa, kuko Kiliziya Gatolika n’ abandi bakristu yabasigiye ibihangano by’ indirimbo zisingiza Nyagasani zirimo ubuhanga buhanitse.


text:
Ibyo bibazo byagaragaye nyuma y’umukwabu wakozwe n’ubuyobozi bw’ikigo wo gusaka telefoni waje gufatirwamo izigera kuri 80 abo banyeshuri bari batunze mu buryo butemewe.
Ahagana mu ma saa kumi n’imwe z’umugoroba zo ku wa Gatatu tariki ya 7 Nzeri 2016, bamwe mu banyeshuri bakoze ikimeze nk’imyigaragambyo , bava mu kigo bagera ku muhanda uturanye n’icyo kigo nyuma basubirayo.
Mu kiganiro IGIHE yagiranye n’Umuyobozi wa ASPEJ, Murekatete Alphonsine yavuze ko icyo kibazo bagihosheje, ndetse bakaba basaba abanyeshuri kubahiriza amategeko y’ikigo ndetse n’amabwiriza ababyeyi baba barumvikanyeho.
Yagize ati” Ababyeyi bemeje ko umunyeshuri uzajya ufatanwa telefoni azajya yirukanwa, ariko ntabwo twabirukanye izo twafashe tuzazibika ababyeyi nibaza kuzifata umwaka urangiye twongere kubibutsa kubahiriza ibyo twemeranyijwe.”
Ubuyobozi bw’icyo kigo buvuga ko byakozwe n’abanyeshuri bagera ku ijana , nyuma buza kubihosha. Inzego z’umutekano zirimo polisi n’ingabo z’igihugu ndetse n’Umuyobozi w’Akarere ka Rwamagana bakaba baganirije abo banyeshuri babasobanurira ko nta myigaragambyo yemewe mu Rwanda, ko ushaka kuyikora abisabira uruhushya.
Ubuyobozi bw’ikigo ntibuhuza n’abahaye amakuru IGIHE bo bavuga ko abanyeshuri biriwe batagaburiwe kugeza saa mbiri z’ijoro ariko ubuyobozi bw’iryo shuri bukavuga ko bariye mu ma saa kumi n’igice z’umugoroba, nabwo kandi ngo ni abahungu bakeya, kuko ngo abakobwa bari bariye kare.
Uwo muyobozi yavuze ko abanyeshuri bafite telefoni bashyiriweho y’ikigo ku buryo bidakwiye ko buri wese atunga telefoni ye kuko ngo zishobora kubarangaza, zikanabararura, dore ko ngo abenshi bazikoreshaga bacungaga abayobozi baryamye, bakarara bazivugiraho ijoro ryose.
Ku ruhande rw’ababyeyi, Perezida wa komite y’ababyeyi akaba ahagarariye n’icyo kigo mu mategeko,Rutaremara Valens yavuze ko nk’ababyeyi bumvikanye ko abazajya bafatanwa telefoni bazajya birukanwa.
Uwo muyobozi yavuze ko bazagirana inama n’ababyeyi yo kongera kubibutsa gushyira mu bikorwa ibyo bumvikanye ku bijyanye no gutunga izo telefoni n’ubwo usanga abanyeshuri benshi batazihabwa n’ababyeyi.
Hari bamwe bavuga ko telefoni zifashwe n’ikigo zidasubizwa abanyeshuri, ariko ubuyobozi bw’ikigo bwabihakanye.


text:
Bapfakurera Charles w’imyaka 52 wari umukuru w’umudugudu wa Nyarutembe mu Kagali ka Rugabagoba umurenge wa Ruganda akarere ka Karongi, yakubiswe n’inkuba ahita ahasiga ubuzima abandi bane barakomereka.
Bapfakurera yari yugamye imvura yiriwe igwa muri ako gace ku ya 7 Mata 2016, ku kabari mu isantere ya Nyagasambu ubw inkuba yamukubitaga ahagana mu ma saa kumi n’ebyiri z’umugoroba agahita apfa naho abandi bane bagakomereka.
Umunyamabanga nshingwabikorwa w’umurenge wa Ruganda Niyonsaba Cyriaque batatu mu bakomeretse bajyanwe mu bitaro bya Kirinda undi akajyanwa ku kigo nderabuzima cya Mwendo.
Ati” Mudugudu yahise apfa,bane barakomereka harimo n’uwo yatwitse, batatu bajyanwe ku bitaro bya Kirinda undi bamunjyana mu kigo nderabuzima cya Mwendo, gusa bose batangiye kuzanzamuka. Twari twamaze kubona imirinda nkuba y’ahantu hahurira abantu benshi turi gufatanya n’abayobozi kugira ngo turebe niba haboneka n’iyo gushyira ahandi hasigaye.”
Niyonsaba yasabye abaturage kwirinda gucuranga Radiyo, kuzimya telephone, kwirinda kugama munsi y’ibiti … mu gihe imvura iri kugwa.
Ku ya 3 Nzeli 2015 nabwo inkuba yakubise ku ishuri ribanza rya Nyamugwagwa naho muri uyu murenge ikubita abana 40 batanu bahita bapfa.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
25
nov.
2011
Liturjiya iratubwira none ibya Yezu Kristu. Irabikora ishingiye ku bimenyetso bibiri : Umwami n’Umushumba. Ni ibimenyetso bibiri umuntu adashobora kusobanura ngo abimareyo, bikatwereka impande ebyiri za Yezu nyamara zivuga umuntu umwe, zisobanura ubumwe dufitanye na Yezu. Muri ariya mashusho yombi dusangamo ukuntu Yezu atambagira amateka y’ugucungurwa kwacu kandi akatugezaho ubuhanga buhambaye dukwiye kuvana kuri liturjiya ya none.
Tubanze turebe ibice bigize amasomo. Mu gice cya mbere (isomo rya mbere na Zaburi), haraganzamo ishusho y’Umushumba ; naho mu gice cya kabiri (isomo rya kabiri n’Ivanjiri), hakaganza ishusho y’Umwami.
Mu isezerano rya kera, ishusho y’Imana-Mushumba usanga umuhanuzi Ezekiyeli ayitindaho cyane (nkuko Hozeya atinda kuy’umugeni, Izayi agatinda k’Uhoraho Umubyeyi) ; uwo Ezekiyeli ni na we twumvise mu isomo rya mbere. Ni igisingizo cy’urugwiro rw’Uhoraho : « njye ubwanjye nzishakira intama zanjye, kandi nziragirire… nzazibyagiza ziruhuke. Nzashakashaka iyazimiye, ngarure iyatannye ; iyakomeretse nyomore, naho iyari irwaye nyondore ». Umuhanuzi arashaka kutwereka neza ukuntu Imana yegera abantu muri iriya shusho y’umushumba. « Ndagiwe n’Umushumba mwiza ntacyo nzabura ; anyobora mu rwuri rutoshye, akanshora ku iriba ry’amazi afutse… ».
Mu isomo rya kabiri nkuko twabivuze tubonamo ishusho y’Umwami, mu mwanya w’iy’Umushumba. Pawulo Mt aravuga ukuntu buri kiremwa cyose kizibumbira kuri Kristu wazutse, akatubwira muri iyo mvugo ye, iby’ubuyobozi bwe ; bushushanya ubuyobozi yavanye kwa Se, akabukoresha atsinda buri mwanzi we, uwa nyuma uzatsindwa akaba urupfu, maze Imana ikaba byose muri bose ».
Iyo ntumwa ikaduhishurira ityo injyana n’icyerekezo cy’amateka n’icy’isi : biri mu rugendo bihanze amaso Urumuri rudahangarwa, bihanze amaso « Cyuzuzo cya byose ». T. de Chardin yakundaga kwita iyo mpera y’ubuzima duhanze amaso « Omega » ashingiye ku magambo yo mu gitabo cy’Ibyahishuwe Kristu avuga ati : « Ndi Alfa na Omega, Uwahozeho, Uriho kandi Uzaza ».
Abahanga mu mateka y’isi usanga bafata ibi ho urwenya. Kuko iyo urebye neza usanga aho kwisuganya bahanze amaso cyuzuzo cya byose, usanga ahubwo basa n’abasubira inyuma, umuco urushaho gucika mu bantu. Intambara, n’indwara z’amoko yose umuntu abona byatuma avuga ati: iyi si nta ruhengekero ifite. Usanga abantu bayituye twarabaye nk’ikiguri cy’intozi bakubisemo ibuye, usanga buri wese anyanyagiriye mu bye nta kureba mugenzi we (biratangaje kubona hari nabo usuhuza bakaguhururiza).
Ni mu rumuri rw’ukwemera tubonera buriya bumwe muri Kristu Pawulo Mt yatubwiraga haruguru. Uyu mugezi w’ubumwe muri Kristu, mu maso y’abantu usa nk’utemba usubira inyuma, nyamara mu maso y’ukwemera nyako uragenda ugana inyanja y’ubuzima bw’iteka.
Ivanjiri ya none yatwigisha iki ? Ikintu gikomeye itwigisha ni uko uko kugarukira Imana kw’ibiremwa byayo bitazakorerwa mu kavuyo. Hazaba ubushishozi, urubanza. Ibyo Yezu atubwira muri iriya shusho y’urubanza rwa nyuma bisa nk’ibitangaje. Ko yari amenyereye kutwibwirira ko ari Umushumba mwiza uhuriza intama ze mu gikumbo kimwe (Yh 10,16), none uyu munsi akaba atubwira iby’umushumba utandukanya intama akagira imikumbi ibiri itandukanye burundu : umwe w’ihene undi w’intama. Umushumba arazibukirira intama ze Umwami w’umucamanza « wicaye ku ntebe y’ubwami ».
Twibaze none : kuki iby’aya mashusho anyuranye ku munsi wa Kristu Umwami ? Liturjiya ya none igamije iki mu kuduhitiramo ariya masomo ?
Ndemeza ko igitekerezo cy’ingenzi ari iki. Ubuzima bwacu bugizwe n’ibihe bibiri (deux temps) binyuranye. Igihe cya mbere ni iki turimo hano ku isi. Muri cyo duhuriramo na Kristu « Mushumba mwiza » ; icyemezo n’umugambi wo gukurikira uwo Mushumba ni twe bireba ; ni byo Pawulo Mt yita « igihe gikwiye » cyangwa « umunsi w’uburokorwe » (2 Co 6,2). Hazagera igihe ariko tuzarenga umuryango maze twinjire mu buzima bushya : aho tuzahurira na Kristu « Mucamanza », aho icyemezo n’umugambi atari twe bizaba bireba, kuko nta gihe cyo kwisobanura tuzaba dufite, ahubwo ari urubanza tuzaba ducibwa. Ababyeyi bacu mu kwemera uko batuzirikanaga iyo bibukaga « uriya munsi » byabateraga ubwoba ; bagahora batwibutsa uriya munsi w’uburakari bw’Imana, aho buri kiremwa cyose kizazukira kumva urubanza rwacyo. Nta kibi twakoze tutazahanirwa.
Abantu bashatse buri gihe uko basobanura ibya ruriya rubanza bagenda bashyiraho inzego zazabaho nyuma y’ubu buzima. Nibwo bamwe batekerezaga iby’ibihe bishobora kubaho mbere y’uko tugera kuri uriya munsi. Bamwe bati (nka Origène) umuntu yaba apfa maze akinjira mu kindi kintu. Ibyo ariko ni ukubeshya : Imana irema ntiyashatse gukina, ngo uyu munsi ikugire umuntu ejo uzabe inyamaswa cyangwa icyatsi. Umubwiriza ati « aho igiti cyikubise niho kiguma » (Mubw 11,3), ntawe kandi usubira inyuma ngo aze kutubwira uko bimeze nkuko Ivanjiri ibitubwira kuri wa mukire na Lazaro (cf. Lk 16,27).
Aya magambo arakomeye kandi yateye ubwoba abantu badusumbije kure ubutagatifu. Liturjiya ya none ntiyashatse kudutera ubwoba iyatubwira kuri uyu munsi wa Kristu Umwami. Arashaka kutwibutsa ko tukiri mu gihe cyo kwakira agakiza, muri wa « munsi w’uburokorwe ». « Uyu munsi niba mwumvise ijwi rye, ntimunangire umutima wanyu » : turasabwa rero kwibukiranya kugira ngo igihe tugifite « uyu munsi », he kugira uheranwa n’icyaha. Hebr 3,13.
Ubu rero Kristu ni Umushumba mwiza twabwiwe na Ezekiyeli. Kandi koko ibyo yabwirije umuhanuzi we arimo kubidukorera uyu munsi. Yaduhurije hamwe none ngo atwiragirire mu rwuri rutoshye rw’amasomo y’iki cyumweru n’umugati we w’ubuzima aza kutugaburira. Niba hari intama yari yaje hano yakomeretse cg irwaye kubera icyaha, arayisaba kumwegera ngo ayikirishe ibanga ry’isakramentu rya Penetensiya maze ayisige akamuri k’imbabazi n’impuhwe bye.
Icyo dusigaje ni ukuvugira hamwe tuti « Ndagiwe n’Umushumba mwiza, Uhoraho, ntacyo nzabura ».


text:
Mar 02, 2016 Bienvenu Ndacyayisenga Imyidagaduro 0
Mu mibereho yacu hashobora kubaho uruhurirane rw’ibibazo, intambara, ibintu bidasobanutse bishobora kuduheza mu gihirahiro nko kwigereranya n’abandi, ivangura, ishyari urwangano n’ibindi.Buri wese muri twe abona ukwe ibyo ahura na byo mu buzima, azi kureba akamenya ibitagenda neza kandi ibyo ni nk’ihame.
Ibyo mbabwira ndabihera kuri Yosefu umuhungu wa Yakobo.Ubusanzwe yari umwana uhiriwe uguwe neza,wishimiwe na se, se yari amufitemo ikizere.Icyakora bene se b’abanyeshyari ntibamwishimiraga ; bari buzuye urwango bigera aho batangira gutegura kumwica. Nyuma baza guhitamo kumugurisha mu kindi gihugu kujya gukorayo imirimo y’uburetwa.
Ubunyangamugayo yagaragaje imbere y’Imana na ba sekuruza,Abrahamu na Isaka, byatumwe akomeza ubwenge no guca bugufi muri we. Ubuzima bwe nyuma yo kubwegurira Imana byamuhindukiye irembo ry’umugisha. Mu nzu yo kwa Potifari Yosefu yashimwaga mu byo yakoraga byose bituma ahabwa inshingano zitandukanye.Nubwo yari azengurutswe n’ibigeragezo, yahindutse isoko y’umugisha ku bari bamukikije.
Nyamara ishyari ry’umugore wa Potifari ryaje gutuma ajyanwa muri gereza. Mu mutima we yakomeje gusenga agera ikirenge mu cy’abamubanjirije. Imana imuhishurira icyerekezo cy’inzozi yajyaga arota, kugeza ubwo Farawo ubwe yahuye na we amuha inshingano zo mu rwego rwo hejuru.
Icyo ngarukaho ni iki :ushobora gutangirana ubuzima bwawe ibintu bitagenda neza, ababyeyi bawe batagukunda cyangwa batakwishimiye, gutakaza umubyeyi wawe, kubura ibyo wari utunze (ibikoresho cyangwa amafaranga), guhohoterwa, kwibwa n’ibindi byinshi.Abantu bakagufatira umwanzuro, warafunzwe kandi wenda unarengana, urababaye urarira…Utakira Yesu bigasa nk’aho na we atakumva. Ariko si ko bizahora.
Bibiliya igira iti « ababiba barira bazasarura bishimye , nubwo umuntu agenda arira asohoye imbuto azagaruka anezerewe azanye imiba ye » Zaburi 126,6
Yosefu ntiyigeze yinuba, yarasenze,aguma mu maso y’Imana.Ibyo duhura na byo mu buzima bishobora kutwerekeza aho tudashaka, nyamara Imana iba yabiteguye kuba isoko y’imigisha ku miryango yacu n’abatuzengurutse .Yosefu mu nzozi ze yari azi ko yatoranijwe kuba igikoresho cy’Imana ariko ntiyabishyikiraga.
Imana kandi yari yatoranije bene se kuzuza uwo mugambi muri Egiputa. Inshuro nyinshi ntituba tubyumva. Ngaho reka Imana iyobore ubuzima bwawe binyuze mu bigeragazo ; reka Imana ihe umugisha abakuzengurutse binyuze muri wowe, reka Imana ikugeze aho yaguteguriye kuko uri umukozi wayo, uzategeka amahanga.(Itangiriro 37 inkuru za Yosefu )
Ntiwite ku bibazo byawe gusa ahubwo Uburira amaso yawe k’Uwiteka azabihindura umugisha. Ni umuhoza w’abarira, ahindura imibabaro ibitwenge.
Nd. Bienvenu/Isange.com/ ufite ubuhamya,icyigisho,amakuru,kwamamaza,n’ibindi bitandukanye wadushaka kuri; E.mail, bienvenu1512@gmail.com, Tel; 0785247778,0725040607
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
IGITEKEREZO CYA MATAMA YA BIGEGA
Umugabo bigega yabaye aho, maze abyara umwana w’umukobwa Matama: yari yaravukanye isaro ku ntoki, ntihabe hagira uhirahira ngo arimwake.
Mibambwe umwami w’u Rwanda, atambagira igihugu, acumbika ahitwa I Remera rya Kanyinya. Mu gicuku gishyira inkoko, Mibambwe yumva umwana urira, ariko ntiyamenya aho aririra. Mibambwe arabyuka, abaza abararirizi ati “ uwo mwana urira araririra he?” Baramusubiza bati “nta we twumvise. ” Umwami ati “nimujye kubaza abaja n’abashumba ko bamenya aho umwana aririra. ” Bababajije barabahakanira, bati “ ni mujye kubariza no ku baturanyi. ” Abo babajije bose bakabahakanira, bati “nta mwana twigeze twumva arira. ”
Ubwo Mugunga wa Ndoba, umugaragu wa Mibambwe, yari yagishije inka mu Bugoyi, nawe yumva umwana arira, abaza abagaragu be ati « uwo mwana arararirira he? » Bati « ntawe twumvise. » Ati « nimujye kubaza abo mu gikumba k’inka. »
Abashumba barahakana bati « nta mwana twumvise arira. » Bucya Mugunga acyumva umwana urira, ati « sinakwihererana ibi bintu jyenyine. » Ajya kubibwira Mibambwe.
Agitunguka mu irembo arasuhuza. Mibambwe ati « nta kubaho, ijoro ry’ejo mu gicuku gishyira inkoko numvise umwana urira ageza mu gitondo arira, n’ubu ndacyamwumva! »
Mugunga ati « nanjye ni cyo cyari cyizanye ngo mbikubwire; nanze kwihererana ibyo bintu. Nabajje abantu bose twari kumwe ko na bo baba bumvise umwana urira barampakanira; mbajije mu baturanyi barampakanira; mpera ko mena ijoro nza kubukubwira. »
Mibambwe ati « dushake uko twabona uwo mwana. Ndetse noneho ndumva yasaraye, ntakibasha no kurira cyane! »
Nuko Mibambwe yohereza intumwa ahantu hose, yohereza na Mugunga, aramubwira ati « genda ushake uwo mwana, numara iminsi itatu utaramubona, uzaze dushake ubundi buryo. » Yohereza n’umuntu kwa Kimenyi, umwami w’i Gisaka, ngo amubaze aho umwana yaba aherereye. Babibwiye Kimenyi ati « abami b’i Rwanda ntibabe abapfu! umwana abura rizwa n’iki? abana b’ino barabuhagira bakarira, bakoranabi babahana bakarira! »
Intumwa iraza ibwira Mibambwe uko Kimenyi yamusubije, Mibambwe ntiyabyumva.
Buracya atuma undi muntu kwa Muzora, umwami wo mu Ndorwa, nawe agiye kumusubiza ati « Mibambwe ni umusazi. Abana bose bo mu gihugu cyanjye ngenzura igihe baririra? » Babwiye Mibambwe uko Muzora yamusubije arumirwa, ariko ntiyashirwa. Buracya atuma kuri Rumanyika, ngo amurangire aho umwana yumvise arira aririra. Rumanyika aramusubiza ati « sinabona icyo musubiza. »
Mibambwe abonye abo bami bose batamubwiye neza iby’uwo mwana urira, ahamagara abagaragu be bitwaga Indongozi, arababwira ati « nimujye kunshakira aho aririra. Dore mbohereje muri umunani nimujyane na Mugunga. » Abagaragu baragenda, bagera kwa Bigega, bararamukanya, baramubaza bati « ntiwamenya aho umwana aririra muri iki gihugu cyanyu? » ati « uwo mwana urira ni uwanjye, yanze kuvamo umwuka naho ubundi agiye gupfa; umwana umaze icyumweru cyose arira! »
Mugunga ti « ese ntiwamenya ikimuriza? » Bigega ati « ni isaro yavukanye ku rutoki, ntihabe hari uwarimwaka. Bukeye bagiye kumwuhagira isaro rigwa hasi, inkoko irarimira, umwana arira ubwo. Bagiye kwica inkoko ngo bariyake umukara urayimira; bagiye kwica umukara imbwa irawumira, bagiye kwica imbwa, ingwe irayimira, bagiye kwica ingwe, intare intare irayimira, bagize ngo bice intare, imbogo irayimira; bakurikiye imbogo ngo bayice, inzovu irayimira, nuko inzovu yigira mu ishyamba. »
Mugunga abaza Bigega ati « iryo shyamba se muzi aho riherereye? » Bigega ati « turahazi ariko twese turaritinya ntawe urigeramo. » Mugunga ati « duhe uritwereka. » Bigega ati « ko muri bacye? » Mugunga ti « nta cyo bitwaye. »
Mugunga n’Indongozi baragenda, bageze mu ishyamba, batangira kuritema, bararitwika inzovu iravumbuka ihunga, bayihurizaho amacumu barayica. Barayibaga bayikuramo ibyo yamize byose, na rya saro. Mugunga ararijyana, agitunguka kwa Bigega bavugiriza impundu icyarimwe. Mugunga aragenda ahereza umwana isaro; umwana ahera ko arahora, ahereza Mugunga amaboko; Mugunga aramuhagatira amuha amata, umwana akira amarira.
Bigega ashimira Mugunga n’Indongozi, atuma kuri Mibambwe, ati « guhera ubu tubaye inchuti, kandi umenye ko abami b’i Rwanda barusha abahandi ubwenge. »
(Myr BIGIRUMWAMI, Ibitekerezo, Nyundo 1971, p. 115 - 116)


text:
Urukundo rurusha byose kubaka umurimo w’Imana igice cya 1 CONSTANT Mahame
Ubusanzwe iyo dukurikiranye mu mibanire hagati ya yesu n’intumwa ze za mbere usanga yarakundaga kubamenera amwe mu mabanga y’ibizababaho mu bihe byari imbere nyuma namara gutandukana nabo, mubyo rero yakundaga kubabwira usanga akenshi yarabateguzaga ko bazangwa bagatotezwa yaba ari ubutegetsi bwariho icyo gihe cyangwa se bagenzi babo kandi babahora izina rye (Matayo 10,16-23).
Iyo urebye rero usanga muri izo ntambara zose bari kuzahura nazo baragombaga kugira izindi ngamba (strategies) bafata cyangwa bakiga (arizo natwe twabigiraho) zazatuma bagera ku ntego nyamukuru yar’abasigiye ariyo kwigisha ubutumwa bwiza bwo kwihana ibyaha uhereye I yerusalemu ukageza ku mpera z’isi.
Yesu kristu yabakopeje mu marenga inzira nyamukuru yazarusha izindi kubageza ku nshingano yarabasigiye aho yagize ati:”ndabaha itegeko rishya ngo mukundane nk’uko nabakunze, mube ariko namwe mukundana. ibyo ni byo bose bazabamenyeraho ko muri abigishwa banjye, nimukundana. (Yohana 13, 34-35).” Biragagara cyane ko ubwabyo gusa hagati yabo gukundana byari ivugabutumwa rituma abantu babamenya koko ari aba kristu uretse n’ibyo kandi n’umunyarwanda yaravuze ati babiri bahuje baruta umunani urasana.
Ikindi nuko bahuriraga hamwe mu rusengero n’andi mahuriro ariko n’Imitima yabo ikaba ifite intego zimwe (bahuje imitima) n’ibyabo kandi bakabisangira nta n’umwe ufite umutima ugononwa cyangwa ngo atange agamije ikindi kindi atari umutima w’urukundo no kubaka umurimo w’Imana bibimuteye bigatuma n’abatizera batangira kubasanga ngo bifatanye kuko basaga nibyo bavuga(Ibyakozwe n’intumwa 2, 46-47).
Duhereye kubyo tumaze kubona hejuru reka noneho turebere hamwe uko urukundo rurusha byose kubaka umurimo w’Imana twifashishije ibintu bine (4) bikurikira:
(1) Ubundi nta rukundo rutagira igitambo; Uretse Imana yatwerekeye urugero itanga umwana wayo ariko no mubuzima busanzwe tuziko umuntu ahitamo uwo bubakana akaramata asize abandi benshi bamukundaga cyangwa yakungandaga akabareka.
Abo bandi baba babaye nk’ibitambo atanze ku mpamvu y’uwo abona ko bakwiriye kuzabana iteka ryose. Kubwo gukunda no gushyira imbere Imana n’umurimo nyamukuru yadushinze wo guhindura bariya batarizera ngo bizere batarimbuka dukwiye kugira umwanya, ibintu, imbaraga, kwihanganira amwe mu makosa y’abagenzi bacu dukorana umurimo w’Imana kumpamvu y’urwo rukundo rudusinika gusohoza inshingano nyamukuru Imana yategetse itorero ryayo.
(2) Ubundi kandi hariho na mimwe mu bihamya by’umutima w’urukundo (abakorinto13, 4-10)
a) Urukundo rurihangana rukagira neza kandi bidakorewe kwishimisha, dufashe urugero ruto rwo gusura umwizera mugenzi wawe ukamara kugera iwe akaba aguhaye aga fanta k’amafaranga magana atatu (300), rimwe yagera mu bandi bizera agatangira kubabwirako imirimo yakoze myiza ati runaka aherutse kunsura mu minsi ishize nubwo yansanze mfite 300 gusa ariko nayamuguriye ka fanta da. Ibyo bishobora gutuma ari uwahawe fanta ari n’abandi babyumvishe nta numwe wifuza kugaruka iwawe ku mpamvu yo kugirira neza abandi ubikoreye kwihimbaza, ugasanga byishe bwa bufatanye bwanyu mwajyaga mugira mwahuye yaba mu masengesho,chorale mw’itorero n’ahandi.
b) Urukundo ntirugira ishyari, Nigeze nganira n’umubyeyi umwe ambwira uburyo ki hari bamwe mu bizera bagiye gusengera mu butayu basaba Imana ko itagirira neza (kumuha imigisha yo mw’isi) mugenzi wabo wundi basengana.
Byanteye kwibaza niba abantu bameze batyo bashobora kwagura ingoma y’Imana n’imitima yangana bimeze bityo kuko n’Imana ubwayo biragoye ko yagirira icyizere abantu nk’abo ngo ibagabire umurimo wayo.
c) Urukundo ntirwishimira gukiranirwa kw’abandi, mu mitego imwe Satani acisha intege itorero n’abantu ateza kujya kuvuga hanze ibyo bagenzi babo bihannye.
Bituma uwihannye nubwo aziko yababariwe n’Imana ariko agacika intege zo gusubira gusenga agasigarana ipfunwe n’isoni ubwo kandi iyo babaye benshi niko gucika intege kw’itorero ninako gusenyuka k’umurimo w’Imana kuberako imbaraga z’itorero zari ba bizera basubiye inyuma.
d) Urukundo rurababarira rukizera rukanihanganira byose, Iyo abantu batihanganiranye mu ntege nke zabo kandi ntibabarirane mu gukoserezanya kwabo doreko tucyinambaye n’umubiri nibwo imishinga yose y’itorero isubijwe inyuma no kurwanyana kw’ibitekerezo byanze koroherana ngo basenyere umugozi umwe bikarangira ryagwingiye nta no gutera imbere mugahama hamwe.
e) Urukunko ntirwihimbaza,ntirushaka ibyarwo,ntirutekereza ikibi ku bandi n’ibindi…
Igice kizakurikira tuzareba hamwe Umumaro w’umwuka wera cyangwa impano zawo mu gushimangira urukundo hagati y’abizera Kristo ntimuzacikwe!!!


text:
Ibi ngo bituma abaturage benshi bihingira imbuto babonye, bikanatuma umusaruro uboneka ari muke.
Imbuto aba baturage bavuga ko ihenda ni iy’indobanure ituburwa n’umushinga ADENYA, (Association pour le Development de Nyabimata), ukorera mu Murenge wa Nyabimata.
Semigabo Callixte, umuhinzi wo mu Murenge wa Nyabimata avuga ko iyi mbuto ituburwa na ADENYA ari nziza cyane kuruta iyo bagura mu masoko,haba ku gutanga umusaruro utubutse ndetse no kutarwaragurika.
Agira ati”Ibi birayi birera kurusha ibinyesoko,kuko nko kuri are 20 z’umurima ushobora guteraho ibilo 25,ukazasarura ibiro nka 200 cyangwa 300”.
Uyu muhinzi ariko avuga ko iyi mbuto ya ADEANYA ngo ihenze,ku buryo nta muturage uciriritse wayigondera.
Ati”Imbogamizi ni uko baduhenda,naho ubundi ibirayi byabo ni byiza cyane”.
Igiciro cy’iyi mbuto kigiye gitandukanye bitewe n’ingano y’ikirayi.Uturayi dutoya cyane nitwo duhenda kurusha ibirayi binini.
Ikilo cy’imbuto igizwe n’uturayi duto kigura amafaranga 350,ibindi bikagura munsi yayo. ADENYA ivuga ko impamvu ngo ari uko uturayi dutoya dutubuka cyane,tukanatera ubuso bunini kurusha ibirayi binini.
Domitien Rugirabaganwa,umukozi wa ADEANYA ushinzwe imishinga n’ibikorwa avuga ko kuba imbuto ihenze ngo biterwa n’uko mu karere kose ADENYA ari yo yonyine itubura imbuto y’ibirayi,agasanga habonetse abandi batubuzi byatuma imbuto ihenduka.
Ati”Turabona hakwiye kubaho ubufatanye,hakaboneka andi makoperative twigisha gutubura imbuto y’ibirayi,kuko nidukomeza gutubura twenyine,ntabwo igiciro cy’ibirayi gishobora kugabanuka”.
Umuyobozi w’Akarere ka Nyaruguru Habitegeko Francois avuga ko ubuyobozi bwatangiye kuvugana n’amakoperative abishoboye,kugira ngo azahabwe amahugurwa ku gutubura imbuto y’ibirayi.
Uyu muyobozi yizeza abaturage ko mu gihe cy’umwaka umwe gusa iki kibazo kizaba cyatangiye kubonerwa umuti,na cyane ko ikigo gishinzwe ubuhinzi RAB cyamaze kwemera kuzabafasha.
Kugeza ubu umushinga ADENYA uvuga ko bafite ubushobozi bwo gutubura imbuto y’ibirayi ingana na toni 100 buri gihembwe cy’ihinga,kandi ngo yose ikagurwa igashira.


text:
Ibintu ukwiye kwitondera ukora imibonano mpuzabitsina ku munsi wa mariage
Uretse ingeso mbi zateye ubu zo gukora imibonano mpuzabitsina mbere yo kurushinga nuwo muzabana, ubundi bisanzwe bizwi ko ku munsi mwashyingiranwe ari nabwo hakorwa bwa mbere imibonano mpuzabitsina, byemewe n’Imana yabahaye umugisha.
Kuri uyu munsi rero nk’umusore n’inkumi baba basezeranye kubana akaramata hari ibyo baba bagomba kwitondera mu gihe barimo gukora imibonano bwa mbere.
1.Kwirinda impamyi:
Musore/mukobwa ushobora kuba aribwo bwa mbere ugiye gukora iki gikorwa.Genda gake wikumva ko ibintu byose wigishijwe cyangwa wakopeye ahandi ijoro rimwe warara ubishyize mu bikorwa.
Tera akabariro ntutarangiza kubera ubwoba cyangwa kujagarara, tuza uzarangiza ejo, nawe mukobwa niba utishimye cyane tuza ejo azagushimisha. Ntabwo byose byashoboka ku munsi wa mbere, erega mu shobora no kubikora mubabara, cyangwa mwumva munaniwe, aha rero wirinda kubiryana ubusambo kuko biba ari ibyawe igihe cyose.
2.Umugore iyo anyweye inzoga nyinshi bituma atinda kurangiza.
Uko anywa icupa rimwe yongeraho irindi ni nako kunyurwa n’imibonano bigenda bigabanuka. Ni nayo mpamvu mu ijoro rya buki iyo umugeni yanyweye cyane, ushobora gukeka ko utazamushobora kubera atajya arangiza, aha rero umugore aba agomba kumenya ko ari umunsi w’urufunguzo, aba agomba kwitegura akagira ibanga yereka umugabo we kuri uwo munsi, gusa na none hari abagore barangiza neza ndetse bakananyara iyo bazinyoye, gusa ntiwabyizera dore ko aba ari wo munsi wa mbere.
3.Isuku:
Nyabuneka mukobwa/musore, niba uzi ko iri joro aribwo bwa mbere ugiye kurarana n’uwo mwashyingiranwe, gerageza ube ufite isuku ku mubiri wawe, niba uvanyemo ivara n’ijoro ibuka banza ujye muri douche,ibyuya wirirwanye ubyoge. Nawe musore kandi ni uko, kuko ushobora gutuma umukunzi wawe atangira kukwinubira ku munsi wa mbere, kuri uwo munsi ugomba kuba warogoshe insya, incakwaha, mbese ufite impumuro nziza.
4.Umugore iyo abwiye umugabo we ati :
« Reka dutere akabariro » Umugabo ahita aba tayari igikoresho cye kigahita cyijya mu buryo nk’ako kanya. Ariko ku mugore ho siko bigenda. Umubiri w’umugore usaba ko ubanza kuwutegura na mbere cyane y’uko utangira kumukorakora no gutangira gahunda. Bisaba ko umugore aba atuje, nta bibazo afite kandi ugatangira kumutegura mu mutwe hakiri kare, aha rero biba bisaba kubanza gutegurana, erega ni nacyo gihe cyo kubanza kwibukiranya ibihe byiza mwagiranye mu rugendo rw’urukundo, uramenye ntuzamwibutse ibihe bibi kandi mugiye gutera akabariro, byose byaba bipfuye.
5.Umutuzo mu cyumba:
Si ngombwa ko abari aho bumva ibyo murayemo. Niyo mpamvu icyumba cyanyu kigomba kuba gifite umutuzo, mwirinda kirogoya. Uyu munsi wa mbere uba ufite byinshi uhatse, iyo uteje agatotsi, nyamuneka ushobora kubicira umunezero ubuzima bwanyu bwose.


text:
Umuyobozi w’aka Karere Ndayisaba Francois ati “Iyo tubatumije hano bose na ba Gitifu b’Imirenge yabo bose bahari , umuturage agahaguruka akavuga ikibazo cye n’icyo Umurenge wagikozeho bituma ntawe ujya kwihererana ubuyobozi abeshya ku miterere yacyo, kuko iyo abeshye aho, abamuzi baramubeshyuza.”
Ibi yavuze kuri uyu wa Kabiri tariki ya 12 Nyakanga 2016 nyuma y’uko hari harangiye igikorwa cyo gukemura ibibazo byagiye bigezwa ku Karere biturutse mu Mirenge ikagize, bigakorwa abaturage n’Abanyamabanga Nshingwabikorwa b’iyi Mirenge byavuyemo bahari.
Ku ruhande rwabo, abaturage nabo bavuga ko ubu buryo ari bwiza kuko ngo n’ubwo abayobozi bo hasi ari bo baba bazi imiterere y’ibibazo, basanga bamwe muri bo babogama mu kubikemura.
Mukakarangwa Pelagie umwe bakemuriwe ibibazo ati “Ni uburyo bwiza kandi buzahoreho, wagize ngo tuza hano se, hasi atari bo batuzi neza ? Bakagushyira mu cyiciro cy’ubudehe kitagukwiye bakuzi ! Hari gihe hasi batutrenganya babizi neza.”
Mugenzi we Munyampundu Venant ati “Nabonye ari ibintu bizima, tuzira bariya bayobozi ba hasi, badakoresha ukuri ahubwo bakakwicira urubanza.”
Uburiganya mu kugaragaza imiterere y’ikibazo mu gihe umuturage ageze ku rwego ruri hejuru y’urwo yakigejejeho ni imwe mu ngeso Perezida wa Repubulika akunze kunenga, aho iyo yasuye ahantu runaka hari abashaka kumugaragariza ko barenganyijwe n’inzego baciyemo, nyamara atari ko bimeze.
Ibi ariko akabihuza n’abayobozi badakemura ibibazo bafite mu nshingano, bakabirindiriza izindi nzego zisumbuyeho.


text:
Kawa ni kimwe mu bihingwa byinjiza amadevise menshi mu Rwanda
Bamwe mu baturage bo mu karere ka Rutsiro, mu murenge wa Boneza bahinga igihingwa cya kawa ntibishimiye na gato igihombo batewe n’abaguzi bayo babaguriye ku giciro kiri munsi y’igiciro fatizo cyagenewe iki gihingwa bitewe n’uko abahinzi batamenyeye ku gihe igiciro fatizo.
Uku kutishima kw᾽abahinzi ba kawa bavuga ko baguterwa ahanini no kutamenyera ku gihe igiciro fatizo kigenewe ikilo cya kawa mu gihe baba bamaze kuyisarura.
Bavuga ko kawa ikimara kwera uruganda rwabaguriye rubishyura amafaranga 140 y᾽u Rwanda ku kilo ariko nyuma ngo baje gukorana inama n’umukozi ushinzwe ibihingwa byoherezwa mu mahanga mu karere ka Rutsiro, Mujawimana Anathalie ababwira ko igiciro fatizo cya kawa bari baravuganye n’abaguzi cyari amafaraga 150 ku kilo (150 Frw/Kg).
Ibi byababaje abahinzi ba kawa kuko benshi muri bo ngo bari baramaze kugurisha ku mafaranga 140 ku kilo kuko batari baramenyeshejwe igiciro fatizo mbere yo kugurisha umusaruro wabo.
Aba bahinzi barashinja abanyenganda bagura kawa kubahombya nkana igihombo cy’amafaranga icumi ku kilo kuko ngo mbere yo kuza kubagurira bo bari barabwiwe n’akarere igiciro fatizo ariko ntibacyubahirize.
Bakomeza bavuga ko babona bisa no kubiba kuko bakabaye baratangiye bishyurwa amafaranga 150 ku kilo nk᾽igiciro fatizo cyari cyaragenwe.
Habamenshi Samuel aragira ati : “Muri iyi myaka ibiri twahuye n᾽igihombo cya kawa yarumbye kandi twarayikoreye nk᾽uko byari bisanzwe. Gusa nanone tubabazwa n᾽iganda ziyitugurira zigenda zihindagura igiciro uko bukeye n᾽uko bwije. Kawa ikimara kwera twishyuwe 140, Imaze gusa n᾽ihundura abayobozi batubwira ko igiciro fatizo cyari 150 ku kiro. Rero ntibakadufatanye no kurumba kwazo bajye bashyiraho igiciro kimwe tukimenye kandi abatugurira ni bo babiri inyuma”
Umukozi ushinzwe ibihingwa byoherezwa mu mahanga mu karere ka Rutsiro Mujawimana Anathalie aganira na Makuruki.rw ku kibazo cyagaragajwe n᾽abahinzi, yavuze ko ihindagurika ry᾽ibiciro bavuga ntaryo bazi ngo kuko hashyirwaho igiciro fatizo bitewe n᾽isoko ryabonetse kandi uruganda ruguze ntirube rwakwishyura amafaranga ari hasi y᾽ayagenwe.
Mujawimana yagize ati“Uyu mwaka isoko ryaguze ikawa ryashyizeho igiciro fatizo cy᾽amafaranga 150. Rero umuguzi aba afite uburenganzira bwo kongera igiciro cyangwa akagabanya ariko atagiye hasi y᾽igiciro fatizo cyashyizweho n᾽isoko mpuzamahanga.”
Yakomeje avuga ko ibyo biterwa n’abahinzi bihutira kugurisha kawa ikimara kwera bataramenyeshwa igiciro fatizo ugasanga bagurishije amafanga make ari hasi y’igiciro fatizo cyagenwe.
Yagize ati: “Icyakora niba hari aho byabaye bakagurirwa hasi y᾽igiciro fatizo ubwo ikibazo cyaba ari icy᾽umuhinzi ubwe utaramenye mbere igiciro fatizo. Ahubwo icyo dusaba abahinzi ni ugukorera kawa neza ikagumana uburyohe busumba ubw᾽iz᾽ahandi tukagumana isoko n᾽igiciro kitari hasi cyane”.
Abaturage barasaba ko igihingwa cya kawa cyakongererwa agaciro kandi bakajya bamenyeshwa igiciro fatizo cya kawa hakiri kare kugira ngo birinde ibihombo bya hato na hato kuko ngo iki gihingwa gitwara imbaraga n’ibishoro byinshi mu kucyitaho ariko bajya kugurirwa bakagurirwa ku mafaranga make kandi na yo agahindagurika.
Nyirasafari Caustasie
MAKURUKI.RW


text:
Yesu ntakora mu buryo bumwe igihe cyose ariko niwe ufite ibisubizo by’ibibazo byose
Imana ishimwe ko idukunda kdi idufiteho umugambi mwiza. Imana ishimwe kuko izi ibidukwiye icyakora bidusaba kuzamura ukwizera kwacu kugira ngo tubone ibyo twifuza byose.
Dusome Ijambo ry’Imana muri Yohana 9:6-7 amaze kuvuga atyo acira amacandwe hasi, ayatobesha akondo akamusiiga ku maso, aramubwira ati: "Genda wiyuhagire mu kidendezi cy’i Silowamu". Nuko aragenda ariyuhagira, agaruka ahumutse
Mu busanzwe abantu bafite ubumuga bwo kutabona bagira abagenda babatwaye mu maboko, kugira ngo batagira ikibazo mu rugendo rwabo ariko Yesu amaze kubonako uyu atareba kdi amusabye kumukiza, dore uko yabigenje, ngo:
1. Acira hasi: mu bisanzwe biragayitse, kuba uyu yarasabye guhumurwa maze uwagombaga kumuhumura agacira byasaga naho atakimukijije rwose ku buryo uyu ufite ubumuga iyaba atizeye aba yaravuze muri ya mvugo ya Kinyarwanda ati: nari mbonye uwo ntakira.
2. Atoba akondo, akamusiga ku maso: birasa no kumushinyagurira kuko Yesu yarashoboye kuvuga ngo humuka hallelujah, Yesu ntakora mu buryo bumwe igihe cyose.
3. Aramubwira ngo Jya ku kidendezi Silowamu wiyuhagire: mu bisanzwe nk’uko twabivuze bene aba bantu bagira ababarandata ariko Yesu aramubwira ngo genda, nawe (uyu ushaka guhumuka) mu kwizera kwinshi, hallelujah, aratambuka, agenda yikubita hasi, asitara, agenda agwa agwa, abantu bamuseka ko atabona, abandi bamufitiye impuhwe ariko mu mutima, yoooooo, afite ikizere gikomeye ko uwamubwiye kujya kwiyuhagira mu kidendezi afite gukiza, amina. Yagiye yiteguye kwakira gukira muri Silowamu. Imana ishimwe cyane.
Nubwo uburyo bwa Yesu mu rugo rwawe cyangwa muri buri kintu cyose umukeneyeho wifuzako byagenda uko byagenze kwa runaka ntabwo ari byo. Kuko afite inzira nyinshi akoresha, rimwe azategeka irindi atobe akondo, irindi arembarembyeho ibiganza ariko gahunda ari iyo gukora igitangaza. Ndakwinginze ngo wizere. Kdi uzirikaneko uko ufata Yesu nawe niko azigaragaza iwawe, numutwara nk’umunyambaraga niko azagutabara. Yooooo, twizere Imana izaturengera kuko kumwiringira biruta kwiringira abakomeye kdi bigira umumaro n’inyungu nyinshi.
Dukomerere mu mbaraga ze n’ubushobozi bwe bwinshi kuko arabashije, amen.
Fidele Amani


text:
Nkiyo uraranganyije amaso ku butumwa bw’abakristo ,ni ibyingenzi gusobanukirwa urukundo rw’Imana ikunda umwana wayo.
Niba urupfu rwa Yesu rutazana inzira yonyine yo kwinjira mu muryango nkuko bivugwa mu byanditswe ,rero bibiriya yaba yivuguruza ubwayo ndetse n’urukundo rwa Data akunda umwana rwaba rufite ikibazo gikomeye. Rero niba Data akunda umwana akaba yaramwohereje nta mpamvu nziza ihari nta kamaro byaba bimaze.
Ubukristo bushingiye ku mpamvu nkamukuru ivuga ko Data yakunze abari mu isi cyane byatumye itanga umwana wayo wikinege Yohana 3:16 ariko tunasobanura ko na none yakunze umwana Yohana 3:35 kuri ibi bice bibiri Yesu yavuze na none ko Data yakunze umwana Yohana 5:20. Yesu hanyuma arongera aravuga inshuro ya gatatu ko Data amukunda muri Yohana 15:9.
Ariko Kristo ntago ari imwe mu nzira yo kugera kuri Data ahubwo Kristo niwe nzira igera kuri Data , kuko ntawundi Wabasha kohereza umwana we kugarura abari.
Imana ntago yari kuba yuzuye urukundo iyo Yesu aba inzira imwe muri nyinshi ku mana. Kristo yagombaga kuba inzira imwe. Yesu yaravuze ati “Ndi inzira nukuri nubugingo ntawujya kwa Data ntamujyanye . Yohana 14:6) rero bisobanuye ko mubyanditswe ko urupfu rwa Yesu, n’urukundo rw’Imana yakundaga umwana wayo ariwe Yesu Kristo yagombaga kuba aboneye kandi ariwe nzira imwe kuri Data kugira ngo aducungure.
Ubukristo bugira ubusobanuro iyo bufashe ku kuri kuvuga ko Kristo ariwe nzira yonyine yo kugera mu Ijuru .
Intumwa Pawulo yari yasobanukiwe ibi cyane yanditse aya magambo ahumekawe n’umwuka w’Imana : Avuga ko niba gukiranuka kuzanwa n’amategeko, kristo yaba yarapfiriye ubusa. (Abagalatiya 2:21). Kristo ntago yaba ari indi nzira ijya muri Paradizo .
Niba ibi aribyo Kristo yaba yarapfiriye ubusa. Kandi niba Kristo yarapfiriye ubusa Data ntabwo urukundo rwe ndetse n’ubuhanga bw’Imana yagize mukuduha umwana wayo byaba bitangaje . Ubutumwa bw’abakristo bw’uko kristo ari urukundo (1 Yohana 4:16) bwibanda ko Yesu ariwe nzira idufasha gusobanukiza ubuntu butangaje bw’Imana.
Ntabwo wamenya uburyo umugambi w’Imana ari mugari ubwo yapangaga kuguha agakiza, yari igufite mu bitekerezo kugira ngo igihe nk’iki ube uwagaciro imbere yayo. Ntayindi nzira kubyaha yo kubabarirwa.
Rero Imana ikora ibidasobanuka . ifata urukundo rw’Imana n’urukundo rw’umwana ikaruhuriza Niyo mpamvu ari ibyubupfu kuvuga ko kristo ari imwe mu nzira ijya mw’ijuru . ibi byica buri kintu bibiriya itwigisha ku mana.
Data akunda umwana ariko na Data aragukunda nawe niyo mpamvu yohereje Yesu gupfira ibyaha byawe. Ubukristo ni ukuri ndetse n’inzira nziza itwereka urukundo twahawe, ariko hari indi myemerere itubwira ko tudakeneye igitambo cya Kristo. Ibyo wakwifuza ni ukwifuza iteka kuzabana n’umuremyi wawe . Ushobora kwakira kristo nk’umwami n’umucunguzi w’ubuzima bwawe ugakurikira Messia?
Ukeka ko Yesu yapfiriye ubusa ? cyangwa yagupfiriye kumusaraba kubwo ibyaha byawe no kugira ngo ubone agakiza ? Mu yandi magambo ushobora kureba kristo mu buryo Data amureba ? cyangwa unyuzwe no kureba Yesu andi matorero y’isi amusobanura ? hitamo uko wamumenya umumenye neza. Andi matorero amwigisha mu buryo bwayo.
Source:christianpost.com


text:
sam.
23
oct.
2010
ISOMO RYA MBERE
Isomo ryo mu gitabo cya Mwene Siraki (Sir 35, 12-14.16-18)
12Koko rero Uhoraho ni umucamanza, nta bwo areba umuntu, 13nta we yihanganira arenganya umukene, kandi yumva isengesho ry’urengana. 14Ntiyirengagiza amaganya y’imfubyi, cyangwa ay’umupfakazi umutakambiye. 16Ukorera Uhoraho uko abishaka arashimwa, kandi isengesho rye rigera mu bushorishori bw’ijuru. 17Isengesho ry’uwicisha bugufi ricengera mu bicu, ntarihwemera kugeza ubwo rigera mu ijuru ; 18ntashirwa atari uko Uhoraho amusuye ngo arenganure intungane, anasakaze ubutabera.
ZABURI (Zab 34 (33), 2-3, 16.18, 19.23 )
Inyik/ Umunyabyago yaratabaje Uhoraho ararnwurnva,
maze amuzahura mu magorwa ye yose.
Nzashimira Uhoraho igihe eyose,
Ibisingizo bye bizahora ubudahwema mu munwa wanjye.
Ishema mfite ryose ndikesha Uharaho,
ab’intamenyekana nibabyumve maze bishime!
Amaso y’Uhoraho ayahoza ku bantu b’intungane,
amatwi ye agahora yitaye ku maganya yabo.
Intungane ziratabaza Uhoraho akazurnva,
maze akazikiza amagorwa yazo yose.
Uhoraho aba hafi y’abafite umutima washengutse,
Akaramira abafite umutima wihebye.
Uhoraho arengera amagara y’abayoboke be,
Andi nta n’umwe mu bamuhungiraho uzahabwa igihano.
ISOMO RYA KABIRI
Isomo ryo mu ibaruwa ya kabiri Mut. Pawulo Intumwa yandikiye Timote (2 Tim 4,6-8.16-18)
Nkoramutima yanjye, 6jyewe dore maze kumera nk’igitambo giseswa, n’amagingo y’ukwigendera kwanjye aregereje. 7Urugamba rwiza narurwanye inkundura, intera nagombaga kwiruka narayirangije, ukwemera nagukomeyeho. 8None dore ikamba rigenewe intungane rirantegereje, iryo Nyagasani umucamanza utabera azangororera kuri wa Munsi we, ariko atari jyewe jyenyine, ahubwo n’abandi bo se bazaba barakunze Ukwigaragaza kwe. 16Ubwo najyaga mu rukiko bwa mbere kugira ngo niregure nta n’umwe wanshyigikiye; bose barantereranye. Ntibazabihorwe! 17Naho Nyagasani we yambaye hafi, maze antera imbaraga kugira ngo mbashe kuhamamariza ubutumwa nshize amanga, kandi ngo abanyamahanga bose babwumve. Nuko nkizwa urwasaya rw’ intare. 18Nyagasani azansimbukisha ikintu cyose kigamije kungirira nabi, maze ankize anjyana mu Ngoma ye y’ijuru. Naharirwe ikuzo uko ibihe bigenda bisimburana iteka! Amen.
IBANGONDIRIMBO RIBANZIRIZA IVANJILI (1 Sam 16, 7 )
Alleluya Alleluya.
Imana ntireba igihagararo nk’uko abantu babigenza,
ahubwo ireba umutima.
Alleluya
IVANJILI
+ Amagambo yo mu Ivanjili ntagatifu uko yanditswe na Luka (Lk 18, 9-14)
Muri icyo gihe, 9Yezu yongera guca uyu mugani, awucira bamwe bibwiraga ko ari intungane, bagasuzugura abandi bose. 10Nuko aravuga ati «Abantu babiri bahuriye mu Ngoro baje gusenga. Umwe yari Umufarizayi, undi ari umusoresha. 11Umufarizayi aremarara, asengera mu mutima we avuga ati ‘Mana, ndagushimira ko ntameze nk’abandi bantu b’ibisambo, b’abahemu, b’abasambanyi, mbese nk’uriya musoresha! 12Nsiba kurya kabiri mu cyumweru, ngatanga kimwe cya cumi cy’urwunguko rwanjye rwose.’ 13Umusoresha we yihagararira kure, atinya no kubura amaso ngo ayerekeze hejuru, maze yikomanga ku gituza avuga ati ‘Mana yanjye, mbabarira jyewe w’umunyabyaha. 14Ndabibabwiye: uwo musoresha yasubiye iwe ari intungane, naho ureke undi! Kuko uwikuza wese azacishwa bugufi, naho uwicisha bugufi akazakuzwa.»


text:
Rwanda: Ngo ba MEYA bakorera KAGAME n’ITEGEKO NSHINGA!
Uyu munsi nzinduwe no gusubira i Gabiro aho abayobozi bakuru bacu bari bateraniye mu minsi ishize nk’uko basanzwe babigenza, dore ko iyo nama bise “umwiherero” yari iya 12 kandi ikaba ari inama ngarukamwaka; bishatse kuvuga ko hashize imyaka 12 abo bayobozi bahura bakungurana ibitekerezo ku buryo bayoboye abaturage!
Ikibazo rero nakunze kwibaza kigira giti: “Ese Perezida, mu kabaza abagererwa be ibibazo bingana kuriya, aba ashaka mu by’ukuri ko bamuha ibisubizo nyabyo cyangwa aba ashaka ko bamuha ibisubizo yifuza we ubwe ko bamuha?” Njye ariko simbitindaho kuko mbona ko hatabuze abantu bafite ibisubizo by’ibibazo ababaza ariko bakicecekera kuko bazi neza ko ibyo bisubizo bitamunyura kandi bakaba bazi neza ko kumuha ibisubizo adashaka byabaviramo akaga (gutakaza akazi, gufungwa, kwicwa, n’ibindi). Ariko rero uwakumva Kagame avuga ngo “Mujye mutega cyane amatwi ababanenga kurusha abashimagiza”, wagira ngo imvugo niyo ngiro aka ya slogan ya FPR mu kwamamaza Kagame muri 2010! Ibi simbivuga ku busa gusa kuko imvugo ya Kagame muri uriya mwiherero itajyanye n’ibikorwa, akaba ariyo mpamvu umutwe w’iyi nyandiko nawise kuriya.
Mu magambo akarishye, umuntu yakwita kwisararanga kuko ntawamusubizaga, Kagame yabajije abayobozi b’intara icyo kuba umuyobozi w’intara bivuze. Bose uko ari batanu bararuciye bararumira! Ntibyatinze yahise yadukira abayobozi b’uturere ati “kuba meya bivuze iki?”. Ba meya nabo ngo cwe! Ariko uko gucweza kwabo ntikwamaze igihe kuko yakomeje kubahata ibibazo, ni uko umwe muri bo arabaserukira, umenya ari umusajya nawe, arihanukira aka Semuhanuka ararikocora maze agira ati:
“Kuba meya ni uku [Meeting our constitutional obligations by supporting our people to attain the goals that you’ve set for us your excellence]”. Ku batumva uru rurimi rw’amahanga, uyu meya yabwiye shebuja ko “kuba meya ari ukuzuza inshingano meya ahabwa n’itegeko nshinga mu gufasha abaturage kugera ku ntego bahawe[ba meya] na Perezida wa repubullika”. Aba ararikocoye da, shebuja asa n’uguwe neza maze mu kumwikiriza yiva imuzingo ati: “Yes, but in practice not in theory, meaning therefore “results”. Perezida rero yamwikirije amubwira ngo nibyo, yongeraho ko bitagomba guhera mu magambo ahubwo bigomba kuba ari ibikorwa bigaragara. Ngayo nguko!
Nk’umuntu wize amategeko, iki gisubizo cy’uyu mu meya cyatumye nibaza niba itegeko nshinga ryacu riha aba meya inshingano. Kwibaza iki kibazo ntibiva ku busa kuko ubusanzwe itegeko nshinga rigena gusa imirongo migari inzego z’igihugu zigenderaho maze rigaha rugari andi mategeko akaba ariyo azagena ingingo ku yindi(en detail). Urebye itegeko nshinga ry’u Rwanda nta hantu na hamwe riha meya inshingano, umenya n’ijambo Meya nta nahamwe ryanditse mu itegeko nshinga! Uyu mu meya rero niba yarabivuganye igihunga cy’uko shebuja ashobora kumumerera nabi simbizi ariko amenye ko yatubeshye.
Gusa mu gisubizo cye hagaragaramo ukuri gusanzwe kuzwi kuko yatweretse ko ba meya bakorera Kagame aho gukorera abaturage. Ati :”tugafasha abaturage kugera ku ntego wadushinze nyakubahwa”, Kagame nawe ntiyamuvuguruje yahise avuga ngo YES. Yaje no kongera gushimangira ko inshingano za meya ziri mu itegeko nshinga aho yavuze ati: “Meya nzi no muri iyo constitution uvuga ni meya ukorera abo ayobora. That is my reading of the constitution”. Nk’uko nabivuze haruguru rero itegeko nshinga nta nshingano n’imwe riha ba meya. Icyo rivuga kirebana na ba Meya ni ubutegetsi bwegerejwe rubanda(décentralisation) rikavuga ko uturere n’umujyi wa Kigali ari ubutegetsi bwegerejwe rubanda, rikarangiza rivuga ko itegeko rizagena imikorere n’imiterere by’uturere n’umujyi wa Kigali. Nta kindi itegeko nshinga rivuga kirenze aho.
Inshingano za Meya rero nabwira Kagame na wa mu meya we ngo bajye kuzishaka mu itegeko rigena imiterere n’imikorere by’uturere. Iyo usomye iryo tegeko usanga ko meya afite inshingano ebyiri z’ibanze arizo: kuba ahagarariye leta (si Kagame) mu karere ndetse akaba ari nawe uyobora cyangwa ugenzura imirimo ya buri munsi y’akarere. Meya ariko kandi agira n’inshingano zihariye ahabwa n’itegeko zikaba zigera kuri 20.
Mu butegetsi bwegerejwe rubanda, abaturage nibo bitorera ababayobora, nibo babaha inshingano hakurikijwe ibyo bakeneye, abaturage bakagira uruhare mu bikorwa bibakorerwa ndetse bakabasha no kugenzura niba abo batoye bakora koko ibyo babatoreye, basanga baratezutse ku nshingano zabo bakabasimbuza abandi. Ijambo ry’umuturage ni ingenzi kandi ni ingirakamaro. Nyamara mu Rwanda siko bimeze. Nta muturage ugira ijambo ku bayobozi b’uturere dore ko bataba baranabitoreye ahubwo FPR iba yabategetse abo batora, bityo abo bayobozi bakumvira FPR kurusha umuturage kuko mu by’ukuri FPR niyo iba yaramutoye.
Ni uko umuturage agasigara ari ikigarasha nacyo gicitse, agacurwa bufuni na buhoro n’abo bayobozi kugira ngo bashimishe FPR na Kagame. Nta muyobozi ukorera umuturage n’ubwo Kagame ashaka kuba ari byo yumvikanisha ariko siko bimeze. Nta muturage ugishwa inama ku bikorwa by’akarere, byose abona bimwituye hejuru nk’urugogwe ati “bikore niwanga urafungwa, urakubitwa…”. Abigize ba kagarara bo Rweru barayishoka da ! Ngibyo icyo kuba meya bivuze.
Nk’uko tubibonye rero nta hantu na hamwe meya ahabwa inshingano n’itegeko nshinga ndetse ntaho nabonye biteganyijwe ko Kagame aha aba meya intego bagomba kugeraho ahubwo bagombye kuzihabwa n’abo bayobora akaba ari nabo bahabwa raporo y’ibyo abo bayobozi bagezeho aho kuyiha Kagame n’abambari be. Cyakora rero dukome urusyo dukome n’ingasire. Mbivugiye iki? Ni uko muri za nshingano 20 zihariye za ba meya harimo iya nyuma ivuga ngo “Gukora izindi nshingano yahabwa n’inama njyanama y’akarere cyangwa n’abandi bayobozi bamukuriye”. Ese mama aha niho Kagame yaba ahera aha abameya intego bagomba kugeraho? Nzabikoraho indi nyandiko ubutaha izaba imeze nk’isomo ryo mu ishuri bityo ikaba ishobora kuzagorana kumvywa. Cyakora nzakora uko nshoboye buri wese agire icyo akuramo.
Umwanzuro
Kagame ati: “You are blind, you don’t see what you need to be seen that is wrong, therefore you don’t disserve to lead people”. Bivuze ngo “Muri impumyi, ntimubona ibikwiye kubonwa ko ari bibi, ku bw’ibyo rero ntimukwiye kuyobora rubanda”.
N’ubwo aya magambo atagombye kumvywa asohotse mu kanwa k’umukuru w’igihugu, ariko ahatse ukuri kwayo. Nabwira Perezida Kagame nti: iyo ni ingaruka yo kwima abaturage ijambo no kubavutsa inshingano zabo nk’abanyagihugu yo kwihitiramo abayobozi uhereye kuri wowe perezida ukagera kuri nyumbakumi. Burya abaturage bazi ubwenge bitangaje, baba banifitemo abantu b’abahanga, uwabasubiza uburenganzira bwabo, bakwitorera abayobozi beza babandi batazahindukirana ngo bababwire ko ari impumyi nk’uko Kagame abigenzereza abo yishyiriyeho we ubwe cyangwa bashyizweho na Rupiyefu ye.
Mubane n’Imana
Me KUBWIMANA Jacques


text:
Tumenye cyaha cy’ubusambanyi n’uko twacyirinda Pastor Desire
Nk’uko twabibonye ubusambanyi ni icyago cyugarije isi gusa n’itorero muri rusange rikaba ryugarijwe n’iki cyago kimaze gufatwa nka kanseri.
Inkomoko y’ubusambanyi:
1. Ubusambanyi buri muri kamere y’umuntu, Abagalatiya 5:19-21 haravuga ngo: Dore imirimo ya kamere iragaragara ni iyi: gusambana no gukora ibiteye isoni n’iby’isoni nke, no gusenga ibishushanyo, no kuroga no kwangana no gutongana, n’ishyari n’umujinya n’amahane, no kwitandukanya no kwirema ibice, no kugomanwa no gusinda, n’ibiganiro bibi n’ibindi bisa bityo. Ndababwira hakiri kare nk’uko nababwiye kera, y’uko abakora ibisa bityo batazaragwa ubwami bw’Imana.
2. Hari ubwo gusambana biterwa ni umuvumo:
Ikintu kiri mu maraso kirakomeye kugikira kuko ni uruhererekane rw’amaraso, iyo uteye inda usambana umwana uzavuka muri iyo nda azobikuba kabiri, keretse amaraso ya Yesu amubohoye ex: Dawidi yasambanye na Betisheba ariko murabizi ko umuhungu we Amunoni yafashe mushiki we Tamali ku ngufu, undi muhungu we yitwa Abusalomo akaryamana n’abagore ba se byarakomeje kugeza igihe Salomo arongoye abagore igihumbi n’umwe (1001) bakwegera umutima we mu bigirwamana.
3. Hari abasambana bitari kamere gusa ahubwo hivanzemo ibikomere,
Aha twavuga nk’iyo umuntu atagize urukundo rwa se cyangwa rwa Mama we, aba afite ikibazo akaba incuti n’abasore cyangwa abakobwa akisanga bamujyanye mu byaha naho atari byo yashakaga.
Aha kenshi twakwirinda gucira urubanza umuntu tutazi icyamuteye kumera gutyo, ahubwo twamusengera tukamufasha kuva muri iyo migozi ya Satani, kuko nk’uko twavuze haruguru hari ababiterwa na satani bisanzwe. Hari ubwo satani yihisha mu bikomere, hari ubwo biba ari inkomezi z’umuvumo( Nubwo waba utagiye kubishaka bikakwirukaho).
- Intsinzi ni iyihe?
Aho ubwo busambanyi bwaba buturuka hose haba mu maraso umuvumo, bwaturuka muri kamere isanzwe, bwava mu bikomere umuntu yaciyemo, intsinzi ni imwe ni ukuba muri Kristo Yesu, ukuzura Umwuka wera, ukaba ushyira ijambo ry’Imana mu bikorwa, kuko iyo umuntu ari muri Kristo Yesu, nta muvumo wamufata kandi abasha gutsinda kamere, akaba icyaremwe gishya.
Ikibazo: Abakristo nubwo tuzi aho twakura intsinzi ntabwo dufite umwanya uhagije wo kwihisha muri Kristo, kuko umuntu wa 1 uba mu Mwuka wera cyane ni nka 30% hafi 70% tuba mu mubiri, urumva ko bishoboka kugwa muri izo ntege nke z’ubusambanyi mu gihe zigusanze udahagaze neza mu Mana.
NB: Abakristo turi abahanga bo kurenzaho kuko umuntu arwana nabyo, agatinda akabura n’uwo yabibwira ngo amufashe gusenga kandi yaraciye inyuma y’umugabo we cyangwa umugore we.
Bene uyu yibwira ko itorero niribimenya bazumushyira hanze y’itorero hanyuma n’urugo rwe rugasenyuka, agahitamo kubigira ibanga. Ariko Yesu nta cyaha atababarira kuko kuba uri Pastor, mwalimu, Diyakoni, umuririmbyi ntibivuga ko utambaye umubiri, ahubwo menya intambara urwana wambare intwaro uzabasha gutsinda ibikurwanya, Imana ibahe urukingo rw’amaraso ya Yesu mwebwe n’abazabakomokaho, Amen.
Pastor Desire@agakiza.org


text:
sam.
21
juin
2014
Umunsi Mukuru w’Isakaramentu Ritagatifu ni umunsi uhimbazwa ku munsi wa Kane nyuma y’Umunsi Mukuru w’Ubutatu Butagatifu,usibye ko ino tuwuhimbaza ku cyumweru gikurikiraho kugira ngo ugire isura nyayo kandi witabirwe na benshi cyangwa bose, akaba ari Umunsi Mukuru twe abakristu duhimbaza byuzuye Umubiri n’Amaraso bya Kristu, twemera ko Yezu Kristu yigaragariza ku buryo nyabwo mu bimenyetso by’Umugati na Divayi.
Mu by’ukuri ni Umunsi duhimbaza buri gihe mu gitambo cy’Ukaristiya, igihe uri mu cyimbo cya Kristu azamura Umugati n’Inkonkoro ya Divayi, kandi akavuga amagambo Yezu ubwe yivugiye kandi agategeka guhora asubirwamo kugeza igihe azagarukira mu ikuzo.
Uyu munsi washyizweho kugira ngo ushimangire ko Yezu ari rwose mu mu Ukaristiya kandi ko umuhawe aba aronse ubugingo nk’uko tubiririmba muri ya ndirimbo Rata Siyoni aho tugira tuti:” …Umugati na Divayi bihinduka ubugingo. Abakristu nibemere ko umugati ari umubiri na divayi amaraso. Icyo utumva ntukibone ni ukwemera kugihamya by’agatangaza koko. Hirya y’ibigaragara shaka ukuri bishushanya uhasange inyamibwa. Umubiri ni ikiribwa amaraso ni ikinyobwa, hombi ni Kristu wese. Umuhabwa ntabwo amwica, ntamuvuna ntamutubya amuhabwa muzima. Ahabwa umwe ahabwa benshi, n’abo bose kimwe n’uwo, ntabwo bamumaraho. Ahabwa ababi n’abeza, ariko biranyuranye, ni urupfu n’ubugingo. Ubugingo ni ubw’abeza, ababi bahabwa urupfu, nib o birobanura….”.
Ukaristiya Ntagatifu ni ingenzi mu buzima bwa Kiliziya n’ubwa buri mukristu. Mt Fransisko wa Asizi we avuga ko kwigira umuntu kwa Kristu, urupfu rwe n’izuka rye bigamije kudukiza, kandi ko umuhabwa neza aba yakiriye agakiza.
Buri gihe rero iyo twitabiriye kandi twiteguye igitambo cy’Ukaristiya tuba duhimbaza kandi twibuka igitambo cya Kristu ku musaraba, tukibuka urupfu rwe, tukibuka izuka rye n’izamuka mu ijuru yuje ikuzo, tukazirikana ko tugomaba gutegereza ihindukira rye mu mahoro, dusenga, tubana neza n’abandi, duhana amahoro, dushaka amahoro, dutanga amahoro.
Ni byo koko kuko Batisimu twahawe ibiduhera uburenganzira n’inshingano zo kuba muri iyi si turi abahamya b’Uko Kristu ari umukiza, kubaho kwacu kukaba kugamije kumushimira iteka ryose, kuko Batisimu idusanisha na Kristu mu rupfu rwe n’Izuka rye ikatugira abana bayo, ibiremwa bishya. Ugukomezwa kukaza kutwibutsa ko twemera Imana imwe no gushyira mu ngiro ibyo Kiliziya itwigisha. Ukaristiya kimwe n’ijambo ry’Imana byo bitubera indanga-cyerekezo cy’aho tugana ariho mu ijuru. Ukaristiya Ntagatifu ni umugati uturamira, uduha ubugingo ukaduha icyizere cyo kuzabona Imana amaso ku maso.
Guhimbaza Isakaramentu Ritagatifu bidusaba kugira uruhare rugaragara mu gitambo cy’Ukaristiya, twibuka ko Yezu mu kimenyetso cy’Umugati na Divayi aba ari kumwe natwe, yatwegereye kandi yiteguye kutwimva no kudusubizanya urugwiro, ibi rero bkadusaba kubamya igihe cyose ko umubiri we n’amaraso ye byatwamuruyeho icyaha, bigasubiza roho zacu ubuzima kandi ni byo bidukomeza mu bigeragezo duhura nabyo muri iyi si.
Padiri Viateur SAFARI


text:
Rwanda | Cyanika: Abarimu barasabwa kugana Mwarimu SACCO
Umunyamabanga nshingwabikorwa w’umurenge wa Cyanika arasaba abarimu bo muri uwo murenge kwitabira ibigo by’imari nka Mwarimu SACCO kugira ngo babone uko baka inguzanyo zo gukora imishinga ibateza imbere.
Nkanika Jean Marie Vianney avuga ko usanga hakiri abarimu bamwe na bamwe batinya kwaka inguzanyo mu ma banki cyangwa se ugasanga bamwe babuzwa n’ubo bashakanye kwaka izo nguzanyo nyamara zari kuzabateza imbere.
Bakwiye gutinyuka. Uko abo barimu bigisha abanyeshuri ibintu bitandukanye birimo imibare n’ibindi abanyeshuri bakabifata ni nako bakwiye kwigisha abo bashakanye bagahindura imyumvire bityo bakabemerera gufata inguzanyo mu mabanki nk’uko Nkanika abivuga.
Abarimu bo mu murenge wa Cyanika bavuga ko umushahara bahembwa n’ubwo atari mwinshi ubatunze ndetse ukanatunga n’imiryango yabo. Bifuza ko wakongerwa kugira ngo ujyane n’ibiciro byo ku masoko. Basaba kandi ko gahunda yo kubazamura mu ntera yakwihutishwa kuko nayo yabafasha.
Umunyamabanga nshingwabikorwa w’umurenge wa Cyanika abwira abo bairimu ko hari gahunda nyinshi leta itegurira abarimu kandi zizabateza imbere. Kugana Mwarimu SACCO ni kimwe mu bisubizo byo kuzamura umwarimu.
Uyu muyobozi kandi asaba abarimu bo mu murenge ayobora kwihesha agaciro mu murimo bakora kugira ngo n’abanyeshuri bigisha babarebereho. Agaciro si amafaranga cyangwa akazi umuntu akora nk’uko Nkanika abibasaba.
Umurenge wa Cyanika ufite ibigo by’amashuri abanza bitandatu byigamo abanyeshuri 8537 bikigisha mo abarimu 117. Uwo murenge kandi ufite ibigo by’amashuri yisumbuye (Secondary School) bitatu byigamo abana 1400 bikigisha mo abarimu 43.


text:
Yatangaje itariki y’ubukwe atarabona nuwo bazarushingana
Umunya-Ositaraliyakazi witwa Anita Burtty ufite imyaka 42 y’amavuko akaba n’umuhanga mu by’ubumenyi bw’inyenyeri, yatangarije kuri televiziyo y’iwabo ko yarangije imyiteguro y’ubukwe bwe ateganya muri Mata 2013 kandi ataranabona inshuti y’umusore bazarushingana.
Amakuru dukesha urubuga rwa Dailymail, aratangaza ko Anita Burtty yivugiye ko afite icyizere ko hagati y’Ukwakira n’Ugushyingo 2012 azabona umusore bazabyumvakimwe.
Mu kiganiro kuri televiziyo yarahiye atunze amaso ku nyenyeri ko mu (...)
Umunya-Ositaraliyakazi witwa Anita Burtty ufite imyaka 42 y’amavuko akaba n’umuhanga mu by’ubumenyi bw’inyenyeri, yatangarije kuri televiziyo y’iwabo ko yarangije imyiteguro y’ubukwe bwe ateganya muri Mata 2013 kandi ataranabona inshuti y’umusore bazarushingana.
Amakuru dukesha urubuga rwa Dailymail, aratangaza ko Anita Burtty yivugiye ko afite icyizere ko hagati y’Ukwakira n’Ugushyingo 2012 azabona umusore bazabyumvakimwe.
Mu kiganiro kuri televiziyo yarahiye atunze amaso ku nyenyeri ko mu mezi make ari imbere agomba kubona umugabo bagomba kubana.
Anita ngo yamaze kugura ikanzu y’ubukwe no gukodesha indabyo ndetse n’aho ubukwe buzabera (sale de reception) ku nkegero z’inyanja, yarangije no gutanga ubutumire ku nshuti ze za bugufi.
Nk’uko yabyivugiye Anita ngo yizeye ko umunsi azahura n’umusore bazarushingana uwo musore azahita abona ko amubonamo umuntu umunyuze, ugira umutima mwiza kandi uzi no gukunda, ngo ntazigera amubonamo umusazi.
Anita Burtty yasabye murumuna we ufite inshuti bateganya kurushinga guhindura itariki y’ubukwe bwe kugira ngo ubukwe bwabo buzabe mu bihe bitandukanye.
Anita akomeza avuga ko ubukwe bwe nibutabera igihe yatangaje atazacika intege kuko ngo n’inyenyeri zigira igihe cyazo cyo kwaka. Ati “Inyenyeri na zo zitangaza igihe zizatangira urumuri rwinshi muri Mutarama. Birumvikaba ko bishobora no kubaho igihe icyo ari cyo cyose muri iyo minsi”.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abantu benshi bibaza niba umukobwa cyangwa umugore bashobora gusama mu gihe bari mu mihango.
Urubuga umuganga.com dukesha iyi nkuru ruvuga ko impuguke mu by’uburumbuke yitwa Carolyn, ivuga ko nubwo bidakunda kubaho, gusama uri mu mihango ari byo kandi bishoboka. Ibi bikaba bishobora kubaho ku mugore ufite ukwezi guto cyangwa ukwezi kurekure cyane.
Carolyn avuga ko iyo umugore afite ukwezi guto cyangwa se kumara iminsi mike, bituma igihe cy’irekurwa ry’intangangore kiba cyangwa kegera hafi cyane y’igihe atangira kubona imihango, bityo bikaba byatuma asama mu gihe ari mu mihango.
Kugira ngo umugore asame ni uko igi cyangwa se intangangore ye ibasha guhura n’intangangabo mu tuyoborantanga tw’umugore.
Carolyn akomeza avuga ko rimwe na rimwe bishobora kubaho ko intangangore ihisha, mu gihe ukwezi k’umugore kugeze hagati, cyane cyane hagati y’umunsi wa 12 ndetse n’uwa 16 w’ukwezi kwe. Iyi ntanga rero ngo ihita irekurwa n’agasabo kayo (ovaire), hanyuma igahita ijyanwa mu tuyoborantanga, aho ishobora kumara umunsi cyangwa amasaha 24 itarapfa igitegereje intanga ngabo.
Mu gihe iyi ntangangore itabonye intanga ngabo irapfa hanyuma igasohorwa hanze. Iki ni cyo gihe umugore ahita abona imihango. Ku bagore benshi, ngo bakunze kugira ukwezi kw’iminsi 28 gusa kandi ngo hari abandi bashobora kugira ukwezi kw’iminsi 22 cyangwa iri munsi yayo.
Ni ukuvuga ko umugore ufite ukwezi guto, ashobora kurekura intangangore(ovulation) nyuma gato avuye mu mihango. Bitewe n’uko intanga ngabo zishobora kumara igihe kingana cyangwa kiri hejuru y’iminsi 3 mu myanya myibarukiro y’umugore zigitegereje intanga ngore, zishobora kuboneraho zikinjira muri ya ntanga ngore yarekuwe hanyuma agasama.
Iyi mpuguke ikomeza ivuga ko kandi bishobora kubaho no ku bagore bafite ukwezi kudahindagurika kw’iminsi 28 ko babona imihango igihe kimwe habaye n’irekurwa ry’intangangore. Ibi na byo bikaba byatuma basama mu gihe bari mu mihango.


text:
Kwitegereza inyoni
Kwitegereza inyoni [1]
Kuba U Rwanda ruherereye mu kibaya kigari cya Albertine, rukagira amashyamba menshi hamwe n’imisozi miremire bituma haba ibidukikije bikurura ubukerarugendo. Nubwo ari ruto (hafi 250 kms kuva iburasirazuba – iburengerazuba, kuri 150km kuva amajyaruguru-amajyepfo) rubarirwamo amoko arenga 670 y’inyoni, ukanahasanga kandi nanone inyoni nyinshi ziboneka gusa mu bibaya bya Albertine kurusha ibindi bihugu byose byo hanze uretse Repubulika iharanira Demokarasi ya Kongo.
Ibishanga n’ibiyaga byo muri pariki y’Akagera icumbikiye imisambi y’agahebuzo, kandi ni hamwe mu hantu ishobora kuboneka ku buryo bworoshye. Byongeye kandi, mu kagera uhasanga urwunge rw’amoko menshi y’minyinya n’urufunzo, hamwe n’inyoni zifite mu maso hatukura, iminwa miremire, izifite iminwa y’umweru cyangwa y’umukara zibera mu kiganiro cy’ubucuti; izifite imirizo y’umweru cyangwa igaye, n’izindi nyinshi. Amacumbi ry’Akagera ririmo kuvugururwa, uretse hari n’ayandi yacumbikirwamo mu gihe cyo gusura iyo Pariki. Ni urugendo rw’ingirakamaro gusura inyoni ntoya zifite amashyo yo kuzishyigikira y’inyamabere nini zirimo imvubu, inzovu na twiga.
Mu majyepfo y’iburengerazuba, mu masaha make uvuye mu Kagera, Pariki y’Ishyamba rya Nyungwe ni icyanya kigari cy’Ishyamba ry’isugi, rimwe mu mashyamba magari ya kimeza muri Afurika ryiberamo amoko arenga 300 y’inyoni harimo amoko 27 y’umwihariko w’ako gace.


text:
dim.
31
juil.
2011
ISOMO RYA MBERE
Igitabo cy’Ibarura (Ibar 12, 1-13)
Muri iyo munsi, 1Miriyamu na Aroni banegura Musa ko yashatse umugore w’umunyekushi. 2Baribazaga bati « Ese ubundi Uhoraho yavugishije Musa wenyine ? Twebweho ntiyatuvugishije? » Nuko Uhoraho arabumva. 3Musa yari umugabo uzi kwiyoroshya, nta muntu n’umwe ku isi wamurushaga kwicisha bugufi.
4Uhoraho atungura Musa, Aroni na Miriyamu arababwira ati « Mwese uko muri batatu mujye ku ihema ry’ibonaniro. » Nuko bose uko ari batatu bajya ku ihema ry’ibonaniro. 5Uhoraho amanukira mu nkingi y’igicu, ahagarara ku muryango w’ihema ry’ibonaniro maze ahamagara Aroni na Miriyamu, bombi bigira imbere ye. 6Arababwira ati «Nimwumve neza amagambo yanjye : Niba muri mwe harimo umuhanuzi ni uko jyewe Uhoraho mubonekera nkamwibwira, cyangwa nkamuvugisha mu nzozi. 7Nta bwo rero ari nk’uko ngenzereza umugaragu wanjye Musa; we ni umugabo w’inkoramutima nashinze umuryango wanjye wose. 8Muvugisha imbonankubone bitari mu marenga, nkamwiyereka. Bityo akabona ishusho y’Uhoraho. None se mutinyutse mute kunegura umugaragu wanjye Musa? »
9Uhoraho arabarakarira cyane maze aragenda. 10Agacu karazimira hejuru y’ihema ry’ibonaniro, naho Miriyamu we aba yasheshe ibibembe byererana nk’urubura. Aroni arahindukira areba Miriyamu asanga yafashwe n’ibibembe. 11Abwira Musa ati «Shobuja, ndakwinginze widushyiraho ingaruka z’icyaha twakoze, dusanzwe turi abapfu, tukaba n’abanyabyaha ! 12Ndagusabye Miriyamu ye guhinduka nk’umwana wapfuye akivuka, agasohoka mu nda ya nyina umubiri we waraboze igihande kimwe!» 13Musa atakambira Uhoraho agira ati « Mana, gira impuhwe umukize !»
ZABURI (Zab 51 (50), 3-4, 5-6ab,12-13)
Inyik/ Nyagasani, tugirire imbabazi kuko twagucumuyeho.
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Koko nemeye ibicumuro byanjye,
icyaha cyanjye kimpora imbere.
Uwo nacumuyeho ni wowe wenyine,
maze ikibi wanga mba aricyo nkora.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
IBANGONDIRIMBO RIBANZIRIZA IVANJILI (Zab 130 (129), 5)
Alleluya Alleluya.
Amizero yacu ari muri Uhoraho !
Nimwizere Ijambo rye.
Alleluya.
IVANJILI
+ Matayo (Mt 15, 1-2.10-14)
Muri icyo gihe, 1Abafarizayi n’abigishamategeko baturutse i Yeruzalemu ni ko kwegera Yezu bati 2« Ni iki gituma abigishwa bawe bica umuco w’abakurambere ? Dore ntibakaraba iyo bagiye gufungura!» 10Nuko Yezu ahamagara rubanda, ni ko kubabwira ati « Nimutege amatwi maze mwumve ! 11Si igishyirwa mu kanwa gihumanya umuntu ; ahubwo ikiva mu kanwa ni cyo gihumanya umuntu.» 12Nuko abigishwa baramwegera baramubwira bati «Aho uzi ko Abafarizayi bumvise ayo magambo bikabarakaza ? » 13Yezu ati « Agati kose kadateretswe na Data wo mu ijuru, kazarandurwa. 14Nimubihorere : ni impumyi zirandata izindi mpumyi! Kandi iyo impumyi irandase indi mpumyi, zombi zigwa mu mwobo.»